Antonio ondergaan uitmergelende operasie | Maroela Media
Antonio Hechter in die hospitaal. Foto: Verskaf
Antonio Hechter, die matriekleerder van Hoërskool Zwartkop wat vroeër die maand ernstige beserings in 'n motorfietsongeluk opgedoen het, het 'n operasie van byna tien uur agter die blad waartydens dokters sy gebreekte arms geheg het.
"Hy is in verskriklike pyn," het Berna Seddon, 'n Hoërskool Zwartkop-ouer wat as woordvoerder vir Antonio se familie optree, Donderdag aan Maroela Media gesê ná dié operasie.
Seddon verduidelik dat die operasie nege en 'n half uur geduur het om die been in sy regterarm met drade te heg. "Die arm was glo só beskadig dat dit lyk of die been gesplinter het."
Antonio is ná afloop van die operasie terug geskuif na die hoësorgeenheid van die Kalafong-staatshospitaal waar hy weer suurstof en morfien ontvang het.
Volgens Seddon was Antonio veronderstel om Woensdag nog 'n operasie aan sy been te ondergaan. Dit is egter nog onduidelik wanneer dié operasie gaan plaasvind nie aangesien noodsaaklike toerusting in die operasieteater wat tydens die operasie gebruik moet word, tans buite werking is en dit nie duidelik is wanneer dit herstel gaan word nie.
Seddon sê die familie is in gesprek met die padongelukkefonds (POF) wat moontlik kan help om Antonio in 'n private hospitaal te laat opneem.
Sy verduidelik dat die aanvanklike plan was dat Antonio albei sy operasies by Kalafong ondergaan waarna geld wat tot dusver deur donasies ingesamel is, sou voorsien vir 'n rehabilitasiesentrum waar Antonio kan aansterk. Planne kan egter moontlik verander afhangende of Antonio binnekort sy volgende operasie kan ontvang.
Maroela Media het vroeër berig Antonio en 'n gr. 10-leerder, ook van Hoërskool Zwartkop, was saam op 'n motorfiets toe hulle op 8 Februarie omstreeks 22:00 in 'n ongeluk op die Ou Johannesburg-pad betrokke was. Daar word beweer 'n motor het 'n U-draai in die middel van die pad gemaak en die motorfiets het die motor getref.
Albei Antonio se arms en 'n paar ribbebene is gebreek, en hy het erge beserings aan een been opgedoen. Hy het ook 'n haarlynfraktuur in sy bekken.
Enigiemand wat tot Antonio se mediese sorg kan bydra, word versoek om Seddon te bel by 079 492 2916 of 'n e-pos te stuur na [email protected]
Lees alle vorige berigte oor Antonio Hechter op Maroela Media.
Maroela hierdie is net 'n vraag,
maak jy nie eerder 'n u-draai oor die middel van die pad nie?
Dit klink moeilik om 'n u-draai in die middel van die pad te maak aangesien die middel gedeelte nie werklik so breed is nie en meeste motors nie so wyd kan draai nie.